text: Kineserne redder Vestas i Varde
  13 juni 2012 kl. 08.06
  Kineserne tager en bid af Vestas. Titan Wind Energy køber tårnfabrik i Varde og redder 120 arbejdspladser.
  Den danske vindmølleproducent Vestas har solgt sin tårnfabrik i Varde til den kinesiske producent Titan Wind Energy. Salget redder formentlig 120 arbejdspladser, oplyser Vestas i en pressemeddelelse.
  
  Højt specialiserede 
  Kineserne overtager fabrikken i Danmark - og dermed bevares højt specialiserede arbejdspladser herhjemme. De 120 ansatte på tårnfabrikken havde udsigt til at miste deres job med lukningen.
  Titan Wind Energy overtager nu fabrikken og fortsætter produktionen i Varde.
  
  Kriseramte Vestas 
  Frasalget af fabrikken betyder, at Vestas kan skære ned på de faste omkostninger. Og det er der brug for i den kriseramte vindmøllekoncern.
  
  Underskud 
  I årets første kvartal kom Vestas ud et underskud før skat på 162 millioner euro - svarende til cirka 1,2 milliarder kroner. Det skal sammenlignes med et underskud i samme periode sidste år på 85 millioner euro.
  
  Største producent 
  Titan Wind Energy er Kinas største producent af vindmølletårne. En stor del af produktionen eksporteres til Europa, USA, Sydamerika, Indien, Australien og Centralamerika.
  Titan Wind Energy har leveret tårne til Vestas siden 2006.
  